Panemunės kapinės

Panemunės kapinės – kapinės Kaune, Panemunėje, Nemuno kairiajame krante (Tylos g. 10), apie 0,3 km į pietryčius nuo Panemunės bažnyčios. Plotas 12 ha. Kapinės suskirstytos į 12 kvartalų, aptvertos žema mūrine tvora. Pagrindiniai vartai pasiekiami iš Tylos g., nuo Vaidoto g. pusės. Kapines administruoja ir prižiūri Kauno savivaldybės įmonė „Kapinių priežiūra“.

Istorija 

Panemunės kaimo kapinės įsteigtos 1917 m. Jose laidoti vietos apylinkės gyventojai, Lietuvos savanoriai, karo lakūnai, 1941 m. birželio sukilimo dalyviai, Vyčio Kryžiaus ordino kavalieriai, knygnešiai. Čia yra perkeltų kapaviečių iš likviduotų Kauno senųjų kapinių (Vytauto g.). 1972 m. tuometinio Kauno miesto Vykdomojo komiteto sprendimu Panemunės kapinės iš dalies uždarytos. Jose laidojama tik į šeimos kapavietes.

Kapinėse palaidoti 

 Prezidentas Aleksandras Stulginskis 
 Ministras Pirmininkas Juozas Tūbelis 
 Kauno miesto burmistras Juozas Vokietaitis
 Lietuvos Prezidento kanceliarijos viršininkas, kunigas Pijus Bielskus
 aktorė Ona Rymaitė
 balerina Olga Malėjinaitė
 operos dainininkas Juozas Babravičius
 miškininkas Antanas Kvedaras
 lakūnas, lėktuvų konstruktorius Jurgis Dobkevičius
 generolai Motiejus Pečiulionis, Mykolas Velykis
 karo topografas, pulkininkas Antanas Krikščiūnas
 gydytojas, profesorius Juozas Blažys
 kunigas, knygnešys Adomas Grinevičius
 dailininkas, grafikas Justas Tolvaišis
 muzikos mokytojas, chorvedys Antanas Padleckis
 kompozitorius Jonas Lechavičius
 kino, televizijos ir teatro aktorė Aurelija Mikušauskaitė
 pedagogas, vertėjas Juozas Galvydis
 istorikas, visuomenės veikėjas, politinis kalinys Jurgis Oksas
 gydytojas, sanitarijos pulkininas Juozas Žemgulys
 architektas, urbanistas Vladas Stauskas
 mokytoja, poetė, prozininkė Genovaitė Randienė
 provizorius, farmacijos istorikas, muziejininkas Alfonsas Kaikaris
 sporto gydytojas, Šiaulių miesto politinis ir visuomenės veikėjas Algirdas Briedis

Galerija

Šaltiniai 

Kauno kapinės